Сәламәт бул!
Лена ЖИҺАНШИНА,
Мамадыштагы VIII төрдәге махсус (коррекцияләү) интернат-мәктәбенең I квалификация категорияле татар теле һәм әдәбияты укытучысы 
Максат. Балаларда шәхси гигиенага караган лексиканы аралашу максатында куллана белү күнекмәләрен камилләштерү; аларның актив фикер йөртү осталыгын үстерү; укучыларда сәламәт яшәү рәвешенә омтылыш тәрбияләү. 
Җиһазлау. Карточкалар; «Курчак докторы» җыелмасы; ак халат; шәхси гигиена әйберләре, компьютер слайдлары.
Дәрес барышы.
I. Оештыру. Уңай психологик халәт тудыру. 
II. Актуальләштерү.
•	Карточкалар белән эшләү.
Укытучы. Укучылар, бүген безгә табиб (доктор) киләчәк. Ул сезнең зарларыгызны (жалобаларыгызны) тыңлаячак. Шуңа күрә тән әгъзаларының исемнәрен (названия части тела) искә төшерергә кирәк. 
Сүзләрнең тәрҗемәсен табарга һәм карандаш белән  тоташтырырга. 
баш             рука                 борын                нос	    теш               глаз
кул              нога                 авыз                   ухо        чәч               волос
аяк              голова 	             колак                 рот         күз	       зуб
III. Төп өлеш.
•	Табиб белән очрашу.
 Укытучы. Табиб килеп җитте. Аны каршы алабыз. (Табиб булып киенгән укучы керә.)
– Исәнмесез!
– Исәнмесез! (Өстәл артына утыра.)
Укытучы. Табиб сезне кабул итә. (Балалар берәмләп киләләр.)
Табиб: Вова, синең кайсы төшең авырта?
Вова: Минем башым авырта.
Табиб: Сиңа лимон белән чәй эчәргә кирәк ! (Рецепт бирә.)
Виталик: Минем тешем авырта.
Табиб (тешен карап): Черек тешләрең бар икән. Сиңа тешләреңне көнгә ике тапкыр чистартырга кирәк! (Рецепт бирә.)
Альбина: Минем температурам бар.
Табиб (уенчык градусник куя): Сиңа салкын тигән, бал белән чәй эчәргә кирәк! (Рецепт бирә.)
Ваня: Минем хәлем юк.
Табиб: Сиңа саф һавада йөрергә кирәк! Физик күнегүләр ясарга кирәк! (Рецепт бирә.)
Табиб: Балалар башка зарларыгыз юкмы? Сау булыгыз! Авыртмагыз! (Чыгып китә.)
Укытучы. Укучылар, табиб сезгә нинди киңәшләр бирде? (Укучылар табиб биргән киңәшләрне укыйлар.)
•	Язма эш. Табиб биргән киңәшләр дәфтәрләргә языла. 
          Сәламәтлек – зур байлык.
– Лимон белән чәй эч!
–  Тешеңне чистарт!
–  Бал белән чәй эч!
–  Саф һавада йөр!
–  Физик күнегүләр яса!
•	Ял итү минуты.  
Юындырның (Мойдодыр) посылкасында булган әйберләр белән танышу.
Укытучы. Сәламәт булу өчен чисталыкны сакларга кирәк. Ә чисталыкны саклау өчен безгә нәрсәләр кирәк? Шуны белер өчен без хәзер  Юындырның (Мойдодыр) посылкасын карарбыз. Ул аны сезгә бүләк итеп җибәргән.
•	«Капчыкта нәрсә бар?» уены уйнау.
Укучылар капчыктан бер предмет алалар һәм исемен әйтәләр, ничек кулланылуын сөйлиләр. Мәсәлән, Бу – сабын. Сабын белән кулны, битне юабыз.
Бу – тарак. Тарак белән чәчне тарыйбыз. Бу – шампунь. Шампунь белән чәчне юабыз. Бу – теш щеткасы. Щетка белән тешне чистартабыз. Бу – мунчала. Мунчала белән тәнне юабыз. Бу – сөлге. Сөлге белән битне, кулны сөртәбез.
          Игътибарны коррекцияләү. Рәсемнәрдәге аермаларны табу.
•	Ял итү минуты. «Мин кушканны үтә!» уены.
Укытучы хәрәкәтләр ясый (мәсәлән, башын юа, чәчен тарый, кулын сабынлый, битен һәм кулын юа, сөртә, теш чистарта, колакларны һәм борынны юа), ә балалар кабатлыйлар.
IV. Белемнәрне ныгыту.
 Слайдлар карау һәм әңгәмәдә катнашу.
– Сәламәт  булу өчен нишләргә кирәк?
– тешләрне чистартырга;
– кулларны һәм битне сабын белән юарга;
– мунчада, ваннада юынырга;
– физик күнегүләр ясарга; 
– спорт белән шөгельләнергә һ.б.
V. Йомгаклау.
Укытучы. Без бүген дәрестә нәрсәләр эшләдек? Кем белән очраштык? (Фикерләр тыңлана.)
– Табибның киңәшләрен үтәрсезме? (Фикерләр тыңлана.)
Дәресебезне түбәндәге шигъри юллар белән тәмамлыйбыз:
Җәен футбол яратсагыз, 
Кышын хоккей уйнагыз. 
Хәрәкәтле уеннардан 
Беркайчан да туймагыз. 
Чаңгыда да шуыгыз сез, 
Чабыгыз, узышыгыз. 
Таза булгач, якты булыр 
Киләчәк тормышыгыз!
Өйгә эш бирелә. Сәламәт булсын өчен иптәшегезгә киңәшләр бирергә әзерләнергә.
Билгеләр куела.